শিয়রে উচ্চমাধ্যমিক। প্রস্তুতির জন্য হাতে সময় প্রায় নেই। সাবস্টেশন বিরোধী আন্দোলনের জেরে জেলে যেতে হয়েছে। অগত্যা জেলে বসেই উচ্চমাধ্যমিকের প্রস্তুতি সারছেন ভাঙড়ের পরীক্ষার্থী আবদুল্লা বিন কাশেম মোল্লা। 
গত ১৭ জানুয়ারি সাব স্টেশন বিরোধী আন্দোলনকে কেন্দ্র করে গ্রামবাসীদের সঙ্গে পুলিশের সংঘর্ষ হয়। ওইদিনই উত্তর গাজিপুরের বাড়ি থেকে তাঁর বাবার সঙ্গে কাশেমকেও গ্রেফতার করেছিল পুলিশ। এখনও জামিন মেলেনি। পোলেরহাট হাইস্কুলে দ্বাদশ শ্রেণির কলা বিভাগের ছাত্র কাশেম। 
মাধ্যমিকে কাশেম বেশ ভাল ফল করেছিলেন বলে জানিয়েছেন তাঁর মা কাদিরা বিবি। গ্রেফতারের পর যখন কাশেমকে আদালতে তোলা হয়, তখন মায়ের কাছ থেকে বই চেয়ে নিয়েছেন তিনি। পরীক্ষার প্রস্তুতির জন্য এখনও পর্যন্ত চারটি বই তাঁর কাছে পৌঁছে দিতে পেরেছেন কাদিরা। তবে ইংরেজি বই এখনও হাতে পাননি কাশেম। তাই মায়ের কাছে ইংরেজির বইগুলি পৌঁছে দেওয়ার জন্য আবদারও করেছেন তিনি। 

গত ১৭ জানুয়ারি কাশেম এবং তাঁর বাবার উপর পুলিশি ‘অত্যাচারে’র বর্ণনা দিতে গিয়ে বুধবার কাদিরা বলেন, ‘‘বাড়িতেই ছিল ছেলে এবং স্বামী। অমানবিক অত্যাচার করে বাড়ি থেকে তুলে নিয়ে যায় পুলিশ।’’ এদিন কাশেমের বইগুলি নিয়ে নাড়াচাড়া করতে করতে কেঁদেও ফেলেন কাদিরা। বলেন, ‘‘চারটি বই দিয়ে এসেছি। সামনে পরীক্ষা। কবে জামিন হবে জানি না। তাই জেলেই পরীক্ষার প্রস্তুতি নিচ্ছে কাশেম।’’ প্রসঙ্গত, আগামী ১৫ মার্চ থেকে উচ্চমাধ্যমিক পরীক্ষা শুরু হওয়ার কথা। 
ঘটনার পর ১৫ দিন কেটে গেলেও পুলিশি ‘সন্ত্রাসে’র অনর্গল বর্ণনা দিচ্ছেন ভাঙড়ের বিভিন্ন গ্রামের বাসিন্দারা। তার মধ্যেই প্রশাসনের উপর ‘আস্থা’ ফেরাতে ভাঙড়ের হাড়োয়া রোডের দু’পাশের বাসিন্দাদের কাছে যাচ্ছেন পুলিশ আধিকারিকেরা। বোঝাচ্ছেন, সামনে মাধ্যমিক, উচ্চমাধ্যমিক পরীক্ষা। পুলিশ বাসিন্দাদের পাশে আছে। যদিও পুলিশ গ্রামে ঢুকছে না। 

ইতিমধ্যে ভাঙড়ে শাসকদলের ‘তৎপরতা’ও বাড়ছে। সূত্রের খবর, এদিন মাছিভাঙা, উড়ে, গাজিপুরের জনা তিরিশ বাসিন্দাকে কলকাতায় নিয়ে এসে মেয়র তথা মন্ত্রী শোভন চট্টোপাধ্যায়ের সঙ্গে দেখা করানোর পরিকল্পনা নিয়েছিলেন তৃণমূলের কেউ কেউ। কিন্তু স্থানীয়েরা তাতে বাধ সাধেন। শেষপর্যন্ত মাত্র চার-পাঁচজনকে শোভনের সঙ্গে দেখা করানো সম্ভব হয়েছে বলে খবর। পরে ওই কয়েকজনকে বিক্ষোভের মুখেও পড়তে হয়। এক আন্দোলনকারীর কথায়, ‘‘আমরা কোনও নেতার সঙ্গে কথা বলব না। সরকারের তরফে কেউ কথা বললে বলা যেতে পারে।’’